DELFI SOOMES | Kilp: Viimase tõusu sõitsin käte jõul, sinna see edasipääs kadus(18)
Suusatamise Ruka MK-etapil klassikasprindi kvalifikatsioonis 39. koha saanud Marko Kilp tõdes, et määrimine vedas alt.
„Ma polnud pidamisega rahul,” kurtis Kilp, kel jäi veerandfinaali jõudmisest puudu 0,83 sekundit. „Viimasel tõusul andsid suusad tagasi, liikusin käte jõul ja pärast ei leidnud õiget rütmi. Sinna see sekund, mis edasipääsust puudu jäi, kadus.”
Samas tunnistas Kilp, et tippvormist on asi kaugel, sest vastasel korral oleks ka käte jõul läbitud tõusu ära seedinud. „Värskust pole, novembri teisel nädalal tundsin kerget väsimust. Aga ma valmistun olümpiaks ja peaksin võistlus võistlusega paremaks minema.”
Laupäeval lubas Kilp 15 km klassikasõidu stardis olla, sest võistluspingutus tuleb kasuks.